JAKU IBAN: Sada Bebuah
Tusun Ke-23 JAKU IBAN: Sada Bebuah dalam Tusun Ke-23 minggu tu, kitai deka macha sereta belematika leka segenteran sada bebuah ti dikumbai “Semengat Merdeka”. Pun sada bebuah ke tu udah kena tegu kitai dalam Tusun Ke-22 ti dichelak minggu dulu tu kemari. SEMENGAT MERDEKA Peradak nyawa “Merdeka!” Terais nyawa “Merdeka!” Merdeka! Merdeka! Merdeka! Genap 59 taun, jeman udah nyaya Kena 22 Julai, taun 1-9-6-3, Jayak Sarawak Raya, tanah pesaka Mula dikelala bisi menua, Meruan bansa, adat enggau agama, Nuatka menira, Tanda merdeka, Lepas ari jaga, tanggam tanchang, Diperintah orang. Beterima kasih kitai ngagai tuai-tuai ke udah, Tun Openg, Tan Sri Ong Kee Hui, Tan Sri Kalong, Tun Jugah Ke dulu muka langkah, nusun sembah, Nadai tepechik setitik darah, Dikena nyimah tanah ngulihka merdeka; Numbuhka menua, nirika bansa, Ngentakka tiang sandung kelingkang Lambang kenyalang. Pengelepas enggi kitai belunaska perintah demokrasi ke amat, Meruan disain, meruan disurat, tanam sempekat; Pemerdeka kitai bepelasarka raja ke beradat, Siru imat, kur liat, ngemataka menua, jaga rayat jelata. Aram tanka kitai Sarawak Raya Ngambika meruan teguh kukuh, tegap merdeka, Tankan ngena pengawa, ngena kereja, akal daya; Anang semina ngena jaku, peradak nyawa, Ngena penyumbung, panggung pengelawa. Ui! Semua bansa di Sarawak Raya, Melayu, Iban, Bidayuh, Orang Ulu enggau China, Di Sarawak, ba sebelas Sitak Menua, Di barat enggau di timur, di selatan enggau utara; Aram kitai besaup nyait ngeripit, Ngeratut nadak Tanah Sarawak; Betulung mutik pemaik, nembun pengelikun, Bekerejasama nanggam semaya, Ngambika tanah Sarawak tu liu lepa, Chelap ada, lindap belama, Alai semua mupuk ngerenut, ngiga pengidup Baka belut enggau raban semut! Aram kitai bedaraka menua tu ke udah merdeka Begawaika pemaik pengelikun menua batan Petara. Aram berebak kitai bearak, bereta ke mua: Sapa ke kait, kitai bai tambit dalam seladan; Sapa ke buta, kitai berap ma, iring bejalan. Sapa ke bagas nulung ke ngelusu; Sapa ke pintar nulung ke isu. Sapa ke kaya nulung ke mensena, Sapa ke pemisi nulung ke merinsa. Sapa ke pandai nulung ke babal, Sapa ke bidik nulung ke sial. Sapa ke berani, ngiring ke takut, Sapa ke tegar, ngembing ke lembut. Ati ke kepapas, ensiang kupas, buai kerupai, Ati ke bedengki, tuchi beresi, iar kebukai. Ati ke bingking ju seging, tinggalka di belakang, Ati ke bedendam, tutup padam, badu dikemenang. Tudah ke jai, anang dikemeli, Tudah ke bagu, anang dikemelu, Tudah ke timpang, anang dikemenang, Tudah ke nadai, anang dikelanyai! Sarawak tu pesaka kitai, Merdeka tu lanting begulai. Tuah limpah bela menggi, Pengaya pengeraja bela beberi. Untung nasit dibagi bela, Jereki laba siru dipedua. Aram kitai bebai nunda pemanah jungkung Keba’ jungkung riu’ betembung tumbuh besedi’. Aram kitai ngenang pemanah bintang, Keba’ bintang, sida begentilang tumbuh bekecheli’. Aram kitai nurutka pemanah semut, Keba’ semut, sida besaup berangkut, beribit bai’. Aram kitai neladan pemanah ikan Keba’ ikan, sida ngaban, bereta beraban Ngempas di keranga ulu ai. Baka tu mih atur pendiau enggau adat basa ti patut kekal dititi ditali kitai ngambika kitai terus ulih idup sereta diau segulai sejalai beraban bansa. Penulis mega mai kitai sekaban kitai sebelayan, kitai sebansa kitai semenua malar ngibun jalai basa enggau adat dalam pengidup, awakka kitai sama-sama bebatak baka unak pandung jelayan, sama-sama betarit beirit-irit baka pit tali unan. Ari nya; Enti utai manah kitai begerah, Utai nguntung kitai begempung, Jalai senang kitai beperansang, Jalai nyamai kitai bekumbai, Singkang ngena kitai betunda, Singkang ngidup kitai besaup. Biar pengelandik disembar penemu, Ulah jelekah manah intu, Biar ati tuchi chiru, Biar jaku siru menuku, Biar kereja bisi tuju, Biar pengawa bisi bunsu Alai kitai betumpu, beruntu nyingkang. Aram sungai kitai terus andai Ngambika iya seruran berupai Sebaka nanga, meruan muara. Kayu terus kitai limbu, intu siru Ngambika iya seruran betelinsu, mansutka bunga, Nampung sera uchu Adam seduai Awa. Tanah terus kitai simah Ngambika seruran ami manah, betuah belimpah Mansutka buah leka merdeka; Meri kitai tuah, ngadaka pengeraja. Pajar pagi terus kitai seridi Ngambika seruran beseri, meri pengangat, Ngasuh sihat, ngeringka semengat. Panchar bulan terus kitai pinan Ngambika enda nyelam keleman saru sukat, Ngasuh kitai tesat. Kijap bintang terus kitai tentang Ngambika enda lelang, saru tiap, Ngasuh kitai ilap. Pemaik mai pengelantang, Pengelikun mai penyenang; Pemaik penyukung perua, Pengelikun penungkat dunya, Pelasar merdeka! Pak menua! Penanda bansa! MERDEKA! MERDEKA! MERDEKA! BETAMPUNG Oleh JANANG ENSIRING 
See author's posts
